**Előterjesztés**

**Hévíz Város Önkormányzat Képviselő-testületének**

**2022. február 24-ei rendes nyilvános ülésére**

**Tárgy:** HÉVÍZ-BALATON AIRPORT Kfttaggyűlésére mandátum kialakítása

**Az előterjesztő:** Papp Gábor polgármester

**Készítette:** Benkő Attilaügyvezető igazgató

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**I.**

**TÁRGY ÉS TÉNYÁLLÁS ISMERTETÉSE**

**Tisztelt Képviselő-testület!**

A Hévíz-Balaton Airport Kft. ügyvezetője 2022.02.18. napján email útján jelezte, hogy a Társasági Szerződés 11.17. pontja alapján írásbeli szavazást kezdeményez az alábbi tárgykörökben:

1. **napirendi pont: Döntés a Társaság Kötelezettségvállalási Szabályzatának elfogadásáról**
2. **napirendi pont: Döntés a Társaság 2022. évi Közbeszerzési Tervének elfogadásáról**

A fenti tárgykörhöz tartozó előterjesztés és a döntésre irányuló határozat tervezetet tartalmazó szavazólap csatolásra került.

Előzmények

1. napirendi pont: Döntés a Társaság Kötelezettségvállalási Szabályzatának elfogadásáról

A 2021. december 17-én kelt taggyűlési jegyzőkönyv záradékolásával elfogadásra került a Hévíz-Balaton Airport Kft. (a továbbiakban: Kft.) Társasági Szerződésének módosítása. Az újonnan elfogadott Társasági Szerződésben többek között meghatározásra kerülnek a taggyűlés, valamint az ügyvezető kizárólagos hatáskörébe tartozó ügyek, az egyes kötelezettségvállalási értékhatárok. Az előterjesztés célja a Kft. kötelezettségvállalásához kapcsolódó egyes részletszabályok kialakítása kiemelt figyelemmel a a kötelezettségvállalás rendjére, és a kapcsolódó gazdálkodási jogkörökre (pénzügyi ellenjegyzés, teljesítés igazolása, érvényesítés, utalványozás), melyek a Kft. átlátható gazdálkodását hivatottak elősegíteni.

- A nettó 50.000.000 Ft-ot, azaz nettó ötvenmillió forintot el nem érő, de nettó 5.000.000 Ft-ot azaz nettó ötmillió forintot meghaladó összegű kötelezettségvállalás jóváhagyására kizárólag a Társaság Ügyvezetője jogosult. A nettó 5.000.000,- Ft-ot azaz nettó ötmillió forintot elérő összegű kötelezettségvállalás jóváhagyására vonatkozóan az Ügyvezető jogosult írásban a Társaság Üzemeltetési Igazgatója és/vagy Forgalmi Igazgatója részére felhatalmazást adni.

- A (köz)beszerzési eljárásokhoz kapcsolódó – jogszabályban meghatározott – rendszerhasználati, hirdetményellenőrzési, közzétételi költségtérítés, törvényességi ellenőrzési díjak, illetve közbeszerzési díjak tekintetében az Üzemeltetési Igazgató, a Forgalmi Igazgató, valamint a Jogi Tanácsadó is jogosult kötelezettségvállalásra.

- A nettó 500.000 forint, azaz nettó ötszázezer forint összeghatárig az Üzemeltetési Igazgató, illetve a Forgalmi Igazgató önállóan járhat el és vállalhat kötelezettséget internetes felületen és bankkártyával történő vásárlások során, amennyiben az adott tárgykörre vonatkozó ismétlődő beszerzések tekintetében a Beszerzést kezdeményező lap - meghatározott időszakra szóló keretösszeggel – az Ügyvezető által jóváhagyásra került. Ebben az esetben (nettó 500.000 Ft értékhatárig) külön kötelezettségvállalási dokumentum kiállítása nem szükséges.

- A kötelezettségvállaláshoz kapcsolódó pénzügyi kondíciók, az elszámoltatás kontrolljának és a fedezet rendelkezésre állásának ellenőrzésére, azaz pénzügyi ellenjegyzésre a Kft. pénzügyi szakterületének vezető beosztású munkatársa jogosult.

- A teljesítés igazolására a kötelezettségvállalást kezdeményező szervezeti egység vezetője vagy a szerződésben erre kifejezetten feljogosított személy, továbbá az Ügyvezető jogosult.

- Általános utalványozási joggal az Ügyvezető rendelkezik, míg az Üzemeltetési Igazgató, a Forgalmi Igazgató vagy a Jogi Tanácsadó a közbeszerzési eljárásokhoz kapcsolódó díjak tekintetében önállóan utalványozhat.

A Közbeszerzési Szabályzat az előterjesztés 1. mellékletét képezi.

1. napirendi pont: Döntés a Társaság 2022. évi Közbeszerzési Tervének elfogadásáról

A közbeszerzésekről szóló 2015. évi CXLIII. törvény 42.§ (1) bekezdése értelmében az 5. § (1) bekezdése szerinti ajánlatkérők a gazdasági év elején, de legkésőbb március 31-ig éves összesített közbeszerzési tervet készítenek az adott évre tervezett közbeszerzéseikről. A Társasági Szerződés 11.7. pont j) alpontja szerint a taggyűlés kizárólagos hatáskörébe tartozik a közbeszerzési terv és módosításának elfogadása.

Várhatóan 2022. április 1-jével megszűnik a Hévíz-Balaton Airport Kft. és a Tréner Kft. közötti 2007. december 7-én létrejött légiforgalmi szolgáltatási szerződés. A Hévíz-Balaton Airport Kft. a légiforgalmi szolgálatok ellátásának és eljárásainak szabályairól szóló 57/2016. (XII. 22) NFM rendelet alapján köteles a repülőtér nyitvatartási ideje alatt repüléstájékoztató szolgálatot biztosítani a Hévíz-Balaton Airporton (LHSM). Fenti tárgy szerinti szolgáltatási szerződés nélkülözhetetlen eleme a repülőtér működésének, annak hiánya esetén a repülőtér nyitvatartása sem lehetséges. Jelen előterjesztés elfogadásával a Hévíz-Balaton Airport Kft megkezdheti a fenti tárgyban nevezett közbeszerzési eljárás előkészítését, lefolytatását.

A 2022. évi Közbeszerzési Terv az előterjesztés 2. mellékletét képezi.

Hévíz Város Önkormányzatot Polgármester Úr képviseli a taggyűlésen, ehhez szükséges a Képviselő-testület véleményét kialakítani.

Javasoljuk a taggyűlési napirend elfogadását.

Kérem a Tisztelt Képviselő-testületet a határozati javaslat elfogadására.

A döntés egyszerű szótöbbséget igényel.

**II.**

**HATÁROZATI JAVASLAT**

1. Hévíz Város Önkormányzat Képviselő-testülete a **HÉVÍZ-BALATON AIRPORT Korlátolt Felelősségű Társaság** (székhelye: 8380 Hévíz, Kossuth L. u. 1., cégjegyzékszám: Cg. 20-09-072648, a továbbiakban: a Társaság) tagjai elé a társasági szerződés 11.17. pontja alapján írásbeli szavazásra bocsátott határozati javaslatokról mandátumot biztosít a polgármester részére.

2. A polgármester szavazzon igennel a csatolt meghívó szerinti napirendi pont megtárgyalására.

3. A polgármester az alábbi határozati javaslatról szavazzon igennel:

**1/2022. számú határozattervezet:**

*Taggyűlés akként határoz, hogy elfogadja a Hévíz-Balaton Airport Kft. Kötelezettségvállalási Szabályzatát.*

**2/2022. számú határozattervezet:**

*Taggyűlés akként határoz, hogy elfogadja a Hévíz-Balaton Airport Kft. 2022. évi Közbeszerzési Tervét.*

Felelős: Papp Gábor polgármester

Határidő: 2022. március 5.

**III.**

**FELÜLVIZSGÁLATOK – EGYEZTETÉSEK**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Boros Lajosné | számviteli ügyintéző |  |  |
| Dr. Tüske Róbert | jegyző |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Benkő Attila | ügyvezető igazgató |  |  |
|  |  |  |  |